हरियाणा और राजस्थान जैसे राज्यों में कन्या भ्रूण हत्या के सवाल पर गीता ने सख्ती के साथ कहा, गर्भपात बंद होने चाहिए। भ्रूण हत्या पर रोक लगाई जानी चाहिए। लड़कियों को ज्यादा जागरूक किया जाना चाहिए। यदि लड़कियां इस बात को समझ जाती हैं तो भ्रूण हत्या बंद हो जायेगी। 11 जुलाई के विश्व जनसंख्या दिवस की पूर्वसंध्या पर गीता ने साथ ही कहा कि महिलाओं को भी जागरूक करने की सख्त जरूरत है क्योंकि यदि महिलाएं जागरूक हो गयीं तो तेजी से बढ़ती जा रही आबादी रुक जायेगी। आमिर खान की दंगल से फिर से शोहरत की बुलंदियों पर लौट चुकीं गीता से एक सवाल पूछा गया कि यदि किसी के दो लड़के हो गए और वह लड़की भी चाहता है तो गीता ने स्पष्ट अंदाज में कहा Þएक लड़की को गोद ले लीजिये। महिला पहलवान गीता ने युवाओं का आह्वान करते हुए कहा मैं देश के युवाओं का आह्वान करती हूं कि वे जनसंख्या नियंत्रण के इस अभियान को अपना पूरा सहयोग दें। मेरी राज्य और केंद्र सरकारों से भी अपील है कि वे दो बच्चों का कानून लागू करें। इस अवसर पर मशहूर पहलवान और लंदन ओलम्पिक के पदक विजेता योगेश्वर दत्त और पहलवान अनुज चौधरी भी मौजूद थे। उन्होंने भी बढ़ती जनसंख्या पर नियंत्रण लगाने की अपील की। पहलवान योगेश्वर ने कहा यह पहल एक बड़ी बात है। जनसंख्या इस समय बड़ी समस्या है। हिन्दुस्तान के बारे में हम नहीं सोचेंगे तो कौन सोचेगा। हमें सरकार से मांग करनी होगी कि वह जनसंख्या नियंत्रण पर कानून बनाये। सभी का सहयोग मिलेगा तभी भारत आगे बढ़ेगा। पहलवान अनुज ने भी कहा कि तरक्की का हर रास्ता जनसंख्या नियंत्रण से निकलेगा। आखिर हम जनसंख्या क्यों बढ़ाये जा रहे हैं। इसे अब भी नियंत्रित कर लिया जाए तो गनीमत होगी। हिंदुस्तानी होने के नाते हमें अपना कत्र्तव्य निभाना चाहिए।